-----------------------------------------------------------------------
  9. การควบคุมภายใน

  -----------------------------------------------------------------------

สำหรับปี 2554 คณะกรรมการบริษัทฯ มีการประชุมรวม 14 ครั้ง
โดยมีคณะกรรมการตรวจสอบเข้าร่วมประชุมด้วยทุกครั้ง
เพื่อให้ความเห็นเกี่ยวกับความเพียงพอและความเหมาะสมของระบบการควบคุมภายใน
ซึ่งคณะกรรมการตรวจสอบได้ชี้แจงต่อคณะกรรมการบริษัทรับทราบเมื่อวันที่ 21 มกราคม 2554

ในปี 2554 มีการประชุมคณะกรรมการตรวจสอบรวม 9 ครั้ง เป็นการประชุมร่วมกับผู้บริหาร
ผู้สอบบัญชี และสำนักงานตรวจสอบภายใน คณะกรรมการตรวจสอบได้ปฏิบัติหน้าที่ตามกฎหมาย
และตามขอบเขตที่คณะกรรมการบริษัทฯ
มอบหมายตามข้อบังคับว่าด้วยกฎบัตรคณะกรรมการตรวจสอบที่สำคัญ (Audit Committee
Charter) ได้แก่ การสอบทานรายงานทางการเงิน การกำกับดูแลระบบการบริหารความเสี่ยง
การเสนอแต่งตั้งผู้สอบบัญชี การกำกับดูแลงานตรวจสอบภายใน
โดยการสอบทานแผนการตรวจสอบตามความเสี่ยงสำคัญ (Risk Based Audit)
การสอบทานการประเมินระบบการควบคุมภายใน
เพื่อให้มั่นใจว่าระบบการควบคุมภายในมีความเพียงพอเหมาะสมกับการดำเนินธุรกิจ
มีประสิทธิผลประสิทธิภาพในการดำเนินงาน และการใช้ทรัพยากร การดูแลรักษาทรัพย์สิน
การป้องกัน หรือลดความผิดพลาด ความเสียหาย
ระบบบัญชีและรายงานทางการเงินมีความถูกต้องเชื่อถือได้ รวมทั้งการปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัทฯ

คณะกรรมการบริษัทมีความเห็นต่อระบบการควบคุมภายในเช่นเดียวกับคณะกรรมการตรวจสอบ
สรุปสาระสำคัญ ดังนี้

1.  องค์กรและสภาพแวดล้อม

บริษัทฯ ส่งเสริมและสนับสนุนให้เกิดสภาพแวดล้อมของการควบคุมภายในที่ดี คณะกรรมการบริษัทฯ
กำกับดูแลกิจการ
โดยฝ่ายบริหารของทุกหน่วยงานกำหนดเป้าหมายธุรกิจและแผนงานประจำปีที่ชัดเจน วัดผลได้
มีการพัฒนาปรับปรุงกระบวนการกำหนดเป้าหมายทางธุรกิจและวางแผนกลยุทธ์อย่างต่อเนื่อง
ก่อให้เกิดวิสัยทัศน์และแผนงานที่เหมาะสมต่อสภาพธุรกิจ บริษัทฯ ให้ความสำคัญในเรื่องความซื่อสัตย์
และจริยธรรม โดยสื่อสารคู่มือด้านจริยธรรมของบริษัทฯ (Code of Conduct)
ให้ทุกคนยึดมั่นและถือเป็นแนวทางปฏิบัติที่ดี มีการจัดกิจกรรมต่างๆ อาทิ From Rule to Real
และ Black & White ได้เห็นแบบอย่างที่ดี
เพื่อให้พนักงานได้นำไปปฏิบัติตามนโยบายบรรษัทภิบาลและคู่มือจริยธรรมธุรกิจอย่างจริงจัง บริษัทฯ
จัดโครงสร้างองค์กรให้สมดุลทั้งด้านการควบคุมและสนับสนุนการดำเนินงานได้อย่างมีประสิทธิภาพ
มีสายการบังคับบัญชาของหน่วยงานภายในองค์กร
มีการมอบหมายและกำหนดขอบเขตอำนาจการอนุมัติตามแต่ละลำดับขั้น
พร้อมทั้งปรับปรุงนโยบายและระเบียบวิธีปฏิบัติงานสำคัญที่เป็นลายลักษณ์อักษร
ทั้งในด้านการเงินและการบัญชี การจัดซื้อจัดจ้าง การดูแลบริหารทรัพย์สิน การบริหารทั่วไปที่รัดกุม
เพื่อเป็นแนวทางการปฏิบัติงานและสอดคล้องตามเป้าหมายของบริษัทฯ
นอกจากนี้บริษัทฯมุ่งเน้นการบริหารทรัพยากรบุคคลอย่างมีมาตรฐาน มีการกำหนดคุณลักษณะ
อำนาจหน้าที่ และความรับผิดชอบในแต่ละตำแหน่งงาน
การสรรหาบุคคลากรให้เหมาะสมกับตำแหน่งและวัฒนธรรมองค์กร Banpu Spirit
การพัฒนาบุคลากรและการฝึกอบรม การเลื่อนตำแหน่ง และเงินเดือน
รวมทั้งมีการวิเคราะห์การให้สิ่งจูงใจหรือผลตอบแทนแก่พนักงานว่าเป็นไปอย่างสมเหตุสมผล

2. การบริหารความเสี่ยง

  บริษัทฯ ให้ความสำคัญกับการดำเนินการตามนโยบายและกระบวนการบริหารความเสี่ยง
  มีการกำหนดขอบเขตความเสี่ยงที่ยอมรับได้ของบริษัท (Risk Appetite) อย่างชัดเจน
  เพื่อเป็นแนวทางในการบริหารธุรกิจ กำหนดให้ทุกหน่วยงานประเมินปัจจัยเสี่ยง ผลกระทบ
  โอกาสเกิด รวมไปถึงแนวทางบรรเทาหรือลดความเสียหายที่อาจเกิดจากความเสี่ยง
  รวมทั้งจัดทำข้อมูลตัวชี้วัดความเสี่ยงสำคัญ (Key Risk Indicator : KRI)
  มีการผสานระบบการบริหารความเสี่ยงกับกระบวนการวางแผนกลยุทธ์ขององค์กรในทุกระดับ
  มีการประเมินผลกระทบสำคัญที่จะเกิดจากความเสี่ยงตามมูลค่าขององค์กร (Risk based VBM)
  ฝ่ายบริหารและทุกหน่วยงานติดตามการประเมินและแผนการบริหารความเสี่ยงให้สอดคล้องกับปัจจัยความเสี่ยงทั้งภายในและภายนอกที่มีการเปลี่ยนแปลง
  โดยรายงานต่อคณะกรรมการบริหารความเสี่ยง (Risk Management Committee)
  ผ่านการสอบทานของคณะกรรมการตรวจสอบทุกไตรมาส และรายงานต่อคณะกรรมการบริษัท

  ในปี 2554
  หน่วยงานบริหารความเสี่ยงได้ปรับปรุงคู่มือการบริหารความเสี่ยงขององค์กรให้สอดคล้องกับการบริหารความเสี่ยงในปัจจุบัน
  โดยทบทวนหลักเกณฑ์ในการประเมินความเสี่ยงของแต่ละธุรกิจ สายการรายงาน
  และรูปแบบการรายงาน เพื่อให้สามารถบริหารจัดการความเสี่ยงได้ทันต่อเหตุการณ์
  และเป็นมาตรฐานเดียวกันทั้งองค์กร นอกจากนี้ได้จัดอบรมเกี่ยวกับการบริหารความเสี่ยง
  และการสื่อสารผ่านระบบสารสนเทศต่างๆ ของบริษัทฯ ให้กับผู้บริหารและพนักงาน
  เพื่อเสริมสร้างความรู้ ความเข้าใจ
  ให้พนักงานตระหนักถึงความสำคัญของการบริหารความเสี่ยงและนำไปใช้บริหารงานเชิงรุก

3. กิจกรรมการควบคุม

  คณะกรรมการบริษัทได้แต่งตั้งคณะกรรมการย่อย 3 คณะ ประกอบด้วยคณะกรรมการตรวจสอบ
  คณะกรรมการบรรษัทภิบาลและสรรหา และคณะกรรมการกำหนดค่าตอบแทน
  ซึ่งทุกคณะกรรมการได้ปฏิบัติงานภายใต้ขอบเขต
  หน้าที่และความรับผิดชอบที่ได้รับมอบหมายอย่างเหมาะสม บริษัทฯ ได้กำหนดโครงสร้างองค์กร
  อำนาจหน้าที่ ความรับผิดชอบของผู้บริหารและผู้ปฏิบัติงานแต่ละระดับ
  ตลอดจนพิจารณาการแบ่งแยกหน้าที่
  มีการปรับปรุงระเบียบปฏิบัติเกี่ยวกับอำนาจอนุมัติและดำเนินการ (Delegation of
  Authority : DOA) เป็นลายลักษณ์อักษร
  โดยกระจายอำนาจการบริหารและอนุมัติจากผู้บริหารระดับสูงไปตามแต่ละลำดับขั้น
  เพื่อให้การบริหารงานสามารถตอบสนองต่อการขยายงานและการเติบโตของบริษัทฯ
  มีการกำหนดนโยบายและการปรับปรุงคู่มือขั้นตอนการปฏิบัติงานสำคัญๆ
  ให้เป็นไปตามมาตรฐานในระดับสากลทั้งในด้านบัญชีและรายงานทางการเงิน งบประมาณ
  การจัดซื้อจัดจ้าง การบริหารและจัดการผู้รับเหมา
  การควบคุมและบริหารทรัพย์สินและคลังวัสดุอุปกรณ์ การจัดการเทคโนโลยีสารสนเทศ
  การจัดการคุณภาพ ความปลอดภัยและสิ่งแวดล้อม ฯลฯ ที่ครอบคลุมทั่วทั้งกลุ่มบริษัทฯ ทั้งนี้บริษัทฯ
  นำระบบ KPI มาใช้ในการติดตามผลการปฏิบัติงานของผู้บริหารและพนักงานทุกระดับ
  เพื่อสอบทานเปรียบเทียบผลการดำเนินงานจริงว่าสามารถบรรลุตามเป้าหมายที่กำหนด
  นอกจากนี้บริษัทฯ ได้ริเริ่มให้ความรู้เกี่ยวกับประเมินการควบคุมภายในด้วยตนเอง (Control
  Self Assessment) ซึ่งเป็นวิธีการสากลที่ช่วยสนับสนุนให้หน่วยงานต่างๆ
  สามารถปรับปรุงและวางระบบการควบคุมภายในด้วยตนเองได้อย่างเหมาะสมกับความเสี่ยงและทันต่อการบริหารงาน

4. ระบบสารสนเทศและการสื่อสารข้อมูล

  บริษัทฯ ให้ความสำคัญต่อระบบสารสนเทศและการสื่อสารข้อมูลทั้งจากภายในและภายนอก
  โดยเฉพาะอย่างยิ่งสารสนเทศเกี่ยวกับการดำเนินธุรกิจ ผลการปฏิบัติงาน
  และรายงานทางการเงิน ด้วยความรอบคอบ
  เพื่อให้การตัดสินใจของคณะกรรมการและฝ่ายบริหารของบริษัทอยู่บนพื้นฐานของข้อมูลที่เพียงพอ
  ถูกต้อง และเชื่อถือได้ ในปี 2554 บริษัทฯ ได้นำระบบเทคโนโลยีสารสนเทศที่ทันสมัย
  มีประสิทธิภาพ มีความปลอดภัย เริ่มตั้งแต่การรวบรวมข้อมูล การประมวลผล การจัดเก็บข้อมูล
  การติดตาม ตลอดจนการรายงานเพื่อการตัดสินใจ
  พร้อมทั้งได้พัฒนาระบบการสื่อสารภายในองค์กรและสำหรับบุคคลภายนอกที่เกี่ยวข้องให้เป็นประโยชน์และทันสมัยยิ่งขึ้น
  ได้แก่ การปรับปรุงแผนแม่บททางด้านเทคโนโลยีสารสนเทศ เพื่อรองรับกับแผนธุรกิจของบริษัทฯ
  มีการออกแบบโครงสร้างของระบบเครือข่ายที่เหมาะสมและกำหนดมาตรฐานในการติดตั้งเพื่อให้สอดคล้องกับการขยายธุรกิจที่รวดเร็ว
  ริเริ่มนำเทคโนโลยีที่ทันสมัยเกี่ยวกับการประมวลผลแบบกลุ่มเมฆ (Cloud Computing)
  มารองรับการใช้งาน และนำโปรแกรมประเภทการวางแผนทางธุรกิจและการรายงาน
  (Business Planning and Business Intelligence)
  มาพัฒนาระบบในการจัดทำและรายงานงบการเงินรวม ระบบบัญชีและงบประมาณ
  เพื่อรองรับธุรกิจของกลุ่มบริษัทฯ ที่เติบโต ให้เป็นไปตามมาตรฐานบัญชีสากล IFRS

5. ระบบการติดตาม

  บริษัทฯ มีระบบการติดตามการดำเนินงานในระดับบริหารและในระดับปฏิบัติงาน
  โดยคณะกรรมการและฝ่ายบริหารได้เปรียบเทียบผลการดำเนินงานว่าเป็นไปตามเป้าหมายที่กำหนด
  และมีการกำหนดแนวทางการจัดการที่ชัดเจนในกรณีที่ผลการดำเนินงานไม่เป็นไปตามเป้าหมาย
  คณะกรรมการย่อยทั้งสามคณะได้ติดตามดูแลและนำเสนอรายงานต่อคณะกรรมการบริษัทฯ
  กรณีมีประเด็นสำคัญที่อาจมีผลกระทบต่อองค์กร
  ประธานเจ้าหน้าที่บริหารและฝ่ายบริหารจะติดตามผลการปฏิบัติงานและแนวทางแก้ไขจากหน่วยงานที่เกี่ยวข้องทุกเดือน
  นอกจากนี้หน่วยงานต่างๆ
  ได้กำหนดระบบการควบคุมการปฏิบัติงานและติดตามปรับปรุงให้เกิดความเหมาะสม
  ตลอดจนมีการตรวจสอบทำให้เกิดการถ่วงดุลและความโปร่งใส
  โดยมีสำนักงานตรวจสอบภายในกำหนดแผนการตรวจสอบโดยครอบคลุมกระบวนการบริหารและการปฏิบัติงานที่สำคัญ
  และทำหน้าที่ประเมินผลและติดตามความเพียงพอของการควบคุมภายในให้มีประสิทธิภาพ
  เพื่อให้มั่นใจว่าหน่วยงานต่างๆ มีระบบควบคุมภายในที่เหมาะสมกับความเสี่ยงตามแผนธุรกิจ
  และมีการปฏิบัติตามระบบที่วางไว้อย่างมีประสิทธิผล
  มีการใช้ทรัพยากรในองค์กรอย่างมีประสิทธิภาพ
  พร้อมรายงานผลการตรวจสอบและการติดตามต่อคณะกรรมการตรวจสอบ
  ประธานเจ้าหน้าที่บริหาร และฝ่ายบริหารอย่างสม่ำเสมอ
  เพื่อให้มีการกำหนดมาตรการและแนวทางการบริหารจัดการ ตลอดจนการปฏิบัติงานที่เหมาะสม